Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Lielākajā daļā Eiropas šogad novērojams pēdējos 500 gados nopietnākais sausums, noskaidrojuši Eiropas Komisijas (EK) pētnieki. Zeme ir tik izkaltusi, ka nespēj vairs pietiekami ātri uzņemt lietus ūdeni.

EK Kopīgais pētniecības centrs ziņojumā norādījis, ka 47% Eiropas Savienības (ES) teritorijas bija pakļauti brīdinājuma līmeņa sausumam, bet 17% teritorijas bija trauksmes līmenis. Tas ir saistīts ar nelielo nokrišņu daudzumu un vairākiem karstuma viļņiem kopš maija.

Ūdenskrātuvēs būtiski samazinājies ūdens līmenis, un tas rada nopietnas problēmas enerģētikā – darbu ierobežo hidroelektrostacijas, un rodas problēmas citu spēkstaciju dzesēšanas sistēmām. Sausums ir būtiski samazinājis vasarāju ražas, un visvairāk cietuši kukurūzas, sojas pupiņu un saulespuķu sējumi. Vissmagākā situācija ir Itālijas ziemeļu daļā, Francijas dienvidaustrumu rajonos un dažos reģionos Ungārijā un Rumānijā.

Pētnieki arī norādīja, ka izkaltusī zeme nespēj pietiekami ātri absorbēt ūdeni un vietās, kur pēdējā laikā konstatēts lielāks nokrišņu daudzums, sākas plūdi. Otrdien problēma radās Grieķijas galvaspilsētā Atēnās, kur applūdušas daudzas ielas un pagrabi.

Pēdējā pusgada laikā vairākkārt pieaudzis kiberuzbrukumu skaits Latvijas kibertelpai.

Pamatā tie bijuši piekļuves atteices uzbrukumi, kas vērsti gan pret valsts un pašvaldību iestāžu resursiem, gan privātā sektora uzņēmumiem, bankām, medijiem, medicīnas iestādēm un kritisko infrastruktūru.

Par daļu no šiem uzbrukumiem atbildību uzņēmies Krievijas agresiju atbalstošais grupējums "Killnet". Savukārt pārējie uzbrukumi ir attiecināmi uz kādu no šī grupējuma atzariem vai prokrieviski noskaņotiem indivīdiem.

“Pēdējā pusgadā redzam krietnu pieaugumu tā sauktajiem piekļuves atteices uzbrukumiem, kas principā ir politiski motivētu uzbrukumu tendence. Bet šie piekļuves atteices uzbrukumi ir dažu stundu vai dažu dienu ilgi, un vairumā gadījumu nepaliek nekādas sekas. Bankām, dažādām finanšu institūcijām uzbrūk faktiski katru nedēļu. Visbiežāk jūs to nepamanāt, bet šis skaits ir pietiekami ievērojams – tie ir simtiem uzbrukumu,” pastāstīja “Cert.lv” kiberdrošības eksperts Gints Mālkalnietis.

Ludzā piecu stundu sēdē valdība atskaitījās par padarīto Latgalē

Drošībai Latvijas austrumu reģionā – Latgalē – nepieciešami uzņēmēji un darbaspēks, tā šodienas valdības sēdē Ludzā uzsvēra pašvaldību pārstāvji. Kas jau darīts un kas vēl jāpaveic Latgales attīstībai – par to diskutēja ministri.

Militārās infrastruktūras attīstība pie Daugavpils un Rēzeknes, depo un žoga būvniecība, virkne speciālu atbalsta programmu uzņēmējiem – vien dažas no lietām, ko piecu stundu garumā ministri prezentēja, pulcējoties Ludzas novada domes sēžu zālē.

“Stiprinot Latgales reģionu, mēs stiprinām visu Eiropas Savienības un NATO telpu un, protams, arī visu Latvijas telpu,” sacīja premjerministrs

Pierobežas pašvaldību pārstāvju ieskatā drošība jāstiprina, rūpējoties par to, lai šeit būtu kam dzīvot, strādāt un radīt darba vietas.

Viens no veidiem, kā to veicināt, ir Latgales reģiona attīstības rīcības plāna īstenošana, uzskata Vides aizsardzības un reģionālās attīstības ministrijā. Tas esot veicinājis bezdarba līmeņa samazināšanos un privāto investīciju dubultošanos salīdzinājumā ar situāciju pirms trim gadiem.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.